**Edustaja-aloite 4/2015**

**Asianro 2012-00195**

Kirkolliskokoukselle

**TUOMIOKAPITULIN ALOITEOIKEUS SEURAKUNTAYHTYMÄN MUODOSTAMISEKSI SEKÄ TALOUDELLISET KRITEERIT VELVOITTAA LIITTYMÄÄN SEURAKUNTALIITOKSEEN TAI -YHTYMÄÄN**

Kirkolliskokouksen työjärjestyksen 27 §:n 2 momentin mukaan: ”Myöhemmin edustaja saa tehdä aloitteen, jos jokin kirkolliskokouksen tekemä päätös antaa siihen suoranaisen aiheen. Tällainen aloite on tehtävä viimeistään ennen kello 12 toisena päivänä päätöksentekopäivän jälkeen.”

Kirkolliskokous käsitteli kokouksessaan 7.5.2015 lakivaliokunnan mietinnön 1/2015 kirkkohallituksen esityksestä 3/2014. Mietinnön esitys kirkon paikallistason rakenteita koskevan sääntelyn muuttamiseksi raukesi, koska vaadittua määräenemmistöä ei saavutettu. Esityksen yhtenä tärkeänä tavoitteena oli seurakuntatoiminnan turvaaminen koko maan alueella pyrkimällä taloudelliseen solidaarisuuteen seurakuntien kesken. Tähän esityksessä pyrittiin mm. tekemällä seurakuntayhtymään kuuluminen pakolliseksi kaikille seurakunnille. Esityksen rauettua tähän ja muihin haasteisiin on vastattava nykyistä lainsäädäntöä soveltamalla ja kehittämällä.

Seurakuntien taloudellinen eriarvoistuminen on lisääntynyt. Monella seurakunnalla on muuttoliikkeen ja väestön ikääntymisen johdosta vaikeuksia pärjätä yksin sekä taloudellisesti että toiminnallisesti. Silti ei aina löydy tarvittavaa päättäväisyyttä tai halua seurakuntaliitoksiin tai seurakuntayhtymien muodostamiseen joko kyseessä olevassa seurakunnassa tai naapuriseurakunnissa.

Nykyisen lainsäädännön mukaan tuomiokapituleilla ei ole muita keinoja kuin tehdä aloite seurakuntaliitoksesta. Usein olisi kuitenkin esimerkiksi seurakuntien erityispiirteiden, maantieteellisten etäisyyksien tai muiden syiden perusteella mielekkäämpää pyrkiä luomaan seurakuntayhtymä, joka mahdollistaa seurakuntien säilyttämisen. Olisi täten sekä yksittäisten seurakuntien että koko kirkon taloudellisen tilanteen kannalta välttämätöntä, että tuomiokapitulien toimivaltaa ja toimintamahdollisuuksia kehitetään tähän suuntaan nopealla aikataululla.

Ehdotamme, että kirkkohallitukselle annetaan tehtäväksi valmistaa kirkkolakiin ja kirkkojärjestykseen sellaiset muutokset, jotka antavat tuomiokapituleille oikeuden tehdä aloitteen seurakuntayhtymän muodostamiseksi, sekä selvittää mahdollisuutta määritellä taloudelliset kriteerit, joiden täytyttyä seurakunta tai seurakunnat voidaan velvoittaa seurakuntaliitokseen tai liittymään olemassa olevaan tai muodostettavaan seurakuntayhtymään ottaen huomioon reuna-alueiden seurakuntien taloudelliset haasteet.

Turussa 8.5.2015

Björn Vikström Simo Peura

Bo-Göran Åstrand Annika Määttänen

Kaarlo Kalliala Pauli Niemelä

Antti Sipola Jari Jolkkonen

Merja Vuorikari Samuel Salmi